เยาวราช กำลังจะเปลี่ยนไปอย่างสิ้นเชิง
ที่ดินย่านเยาวราชปัจจุบันมีราคาขายตารางวาละ 1.4 - 1.6 ล้านบาท  นับเป็นทำเลที่มีราคาใกล้เคียงกับย่านธุรกิจดังๆ ในเมืองไทย อย่าง สีลม, ถนนวิทยุ, สาทร, สยามสแควร์ ที่มีราคาขายตั้งแต่ตารางวาละ 1.1 - 2.5 ล้านบาท  ทั้งๆ ที่ถนนเยาวราช มีความแตกต่างจากพื้นที่เหล่านี้ คือ ไม่มีศูนย์การค้าชื่อดัง, ออฟฟิศสำนักงาน, คอนโดหรู แต่เป็นตึกแถวไล่เรียงยาวทั้ง 2 ฝั่งถนนที่ส่วนใหญ่เป็นร้านขายทอง, ร้านขายเพชร  ที่มีมากกว่า 150 ร้านค้า (รวมพื้นที่ใกล้เคียง) และร้านอาหารตึกแถว, ร้านรถเข็นที่มีรวมกันมากกว่า 200 ร้านค้า  
30 ต.ค. 2562

เยาวราช กำลังจะเปลี่ยนไปอย่างสิ้นเชิง / โดย ลงทุนแมน
ที่ดินย่านเยาวราชปัจจุบันมีราคาขายตารางวาละ 1.4 - 1.6 ล้านบาท 
นับเป็นทำเลที่มีราคาใกล้เคียงกับย่านธุรกิจดังๆ ในเมืองไทย
อย่าง สีลม, ถนนวิทยุ, สาทร, สยามสแควร์ ที่มีราคาขายตั้งแต่ตารางวาละ 1.1 - 2.5 ล้านบาท
ทั้งๆ ที่ถนนเยาวราช มีความแตกต่างจากพื้นที่เหล่านี้
คือ ไม่มีศูนย์การค้าชื่อดัง, ออฟฟิศสำนักงาน, คอนโดหรู
แต่เป็นตึกแถวไล่เรียงยาวทั้ง 2 ฝั่งถนนที่ส่วนใหญ่เป็นร้านขายทอง, ร้านขายเพชร 
ที่มีมากกว่า 150 ร้านค้า (รวมพื้นที่ใกล้เคียง)
และร้านอาหารตึกแถว, ร้านรถเข็นที่มีรวมกันมากกว่า 200 ร้านค้า
แต่… รู้หรือไม่ว่า หากย้อนอดีตกลับไป
ถนนเยาวราช ที่มีความยาวแค่ 1,410 เมตร และใช้เวลาสร้างนานถึง 8 ปี
อุดมไปด้วยหลายเรื่องราวที่ใครหลายคนอาจยังไม่เคยรู้
และที่น่าสนใจกว่านั้นก็คือ อนาคตอันใกล้ต่อจากนี้ ภาพถนนเยาวราชจะค่อยๆ เปลี่ยนไปอย่างสิ้นเชิง
เดิมทีนั้นใช้ชื่อว่า "ถนนยุพราช" 
ซึ่งเป็นแหล่งของคนจีนในอดีต ใช้เป็นทำเลค้าขายกับประเทศทางตะวันตก
จนเมื่อหลายร้านมีรายได้ดี กิจการรุ่งเรือง ทำให้ต่อมาในรัชกาลที่ 5 จึงตัดสินใจสร้างถนนเข้ามาในพื้นที่แห่งนี้ เพื่อส่งเสริมการค้าให้มีความสะดวกในการเดินทางมากยิ่งขึ้น 
พร้อมกับ โปรดเกล้าพระราชทานนามใหม่ว่า "ถนนเยาวราช"
เป็นจุดเปลี่ยนที่ทำให้ถนนเยาวราช จากเดิมเป็นพื้นที่ค้าขายที่ดีอยู่แล้ว กลับดียิ่งขึ้นไปอีก 
จนกลายเป็นทำเลทองในการค้าขาย ที่ทำให้เห็นนายทุนใหม่ๆ เข้ามาลงทุนในช่วงนั้น
เราได้เห็น ห้างเซ็นทรัลมาเปิดสาขาที่ 2 คือเยาวราช ในปี พ.ศ. 2505 โดยสาขาแรกคือเซ็นทรัล วังบูรพา แต่แล้วก็เปิดได้แค่ 2 ปีก็ต้องปิดกิจการ เหตุผลคือสินค้าของเซ็นทรัลจะเป็นแบรนด์ราคาแพง ซึ่งไม่เหมาะกับคนเยาวราชที่มีทางเลือกอื่นในการซื้อสินค้าราคาถูกมากมาย โดยปัจจุบันพื้นที่ห้างเซ็นทรัล ได้กลายเป็น ห้างขายทอง ฮั่วเซ่งเฮง นั่นเอง
รวมไปถึงห้างที่ชื่อว่า “ใต้ฟ้า” เองก็ปิดกิจการ โดยปัจจุบันพื้นที่นี้ เปลี่ยนมาเป็นโรงแรม แกรนด์ ไชน่า ปริ้นเซส ส่วนห้างคาเธ่ย์เองก็ปิดกิจการมาเป็นร้าน Tesco Lotus Express ในปัจจุบัน
ไม่ใช่แค่ธุรกิจศูนย์การค้า แต่โรงภาพยนตร์เอง ก็ไม่สามารถยืนหยัดในพื้นที่เยาวราชได้เช่นกัน
เพราะในอดีตนั้นมีโรงภาพยนตร์เกือบๆ 20 แห่ง แต่ปัจจุบันแทบจะปิดกิจการไปเกือบหมด
จะเห็นได้ว่าธุรกิจความบันเทิงและศูนย์การค้า การจะหาที่ยืนในถนนเยาวราช เป็นอะไรที่ยากมาก เพราะนอกจากคนในพื้นที่เยาวราชไม่ค่อยนิยมสิ่งเหล่านี้ หรือถ้าต้องการความบันเทิงและศูนย์การค้า คนเยาวราชก็จะเดินทางไปแหล่งอื่นในกรุงเทพมหานครแทน ดังนั้นภาพจำของคนทั่วไปก็คือ หากไปเยาวราช จะไปซื้อทอง ไหว้เจ้า และหาของกินอร่อยๆ
อย่างไรก็ตาม สิ่งที่หลายคนคาดว่าน่าจะเป็น “จุดเปลี่ยน” บนถนนเยาวราชก็เกิดขึ้นเมื่อรถไฟฟ้า MRT สายสีน้ำเงิน เปิดให้บริการถึงสถานีใต้ดินวัดมังกร ซึ่งอยู่ย่านใจกลางเยาวราชพอดี
ทันทีที่มีรถไฟฟ้าเกิดขึ้น ก็ทำให้โครงการ Mixed-Use ขนาดใหญ่เป็นครั้งแรกในรอบหลายสิบปีอย่าง I’m Chinatown โครงการนี้เป็นโครงการใหม่ตั้งอยู่ติดกับสถานีวัดมังกร ที่มีขนาดพื้นที่ 30,000 ตารางเมตร ที่มีทั้งศูนย์การค้า, โรงแรม และคอนโด อยู่ในพื้นที่เดียวกัน
รวมถึงบริษัทอสังหาริมทรัพย์อย่าง แสนสิริ เองก็ลงทุนซื้อที่ดินย่านถนนเสือป่า พัฒนาโฮมออฟฟิศหรู
และหนึ่งในผู้ที่มีความมั่งคั่งที่สุดในประเทศไทย “เสี่ยเจริญ” ก็ได้ซื้อที่ดินเวิ้งนาครเขษมขนาด 14 ไร่จากสำนักงานบริพัตรเก็บไว้รอพัฒนาโครงการใหญ่ในอนาคต
ปรากฏการณ์เหล่านี้ทั้งหมด เสมือนเป็นสารกระตุ้นให้ ถนนเยาวราช มีความคึกคักในด้านการลงทุนมากขึ้น และเราน่าจะได้เห็นกลุ่มนายทุนและบริษัทอสังหาริมทรัพย์ เข้ามาพัฒนาโครงการใหม่ๆ ในบริเวณนี้กันมากขึ้นในอนาคต
ขณะเดียวกัน เหรียญย่อมมีสองด้านเสมอ เพราะยังมีคนในพื้นที่เยาวราชอีกจำนวนไม่น้อยเช่นกัน ที่ยังไม่พร้อมให้เกิดการเปลี่ยนแปลง ด้วยเหตุผลคือความรักและผูกพันกับสถานที่ และต้องการอนุรักษ์สภาพแวดล้อมนี้ให้เป็นภาพจำ ที่อยู่ตราบนานเท่านาน
เยาวราชในตอนนี้กำลังจะเปลี่ยนไปจากเมื่อก่อนที่เดินทางลำบาก รถติด ไม่มีที่จอดรถ
ทันทีที่รถไฟฟ้าเปิดให้ใช้ ผู้คนต่างก็มาลงสถานีวัดมังกร
จากเดิมที่ลูกหลานเยาวราชมีแต่คนย้ายออกจากพื้นที่
มาวันนี้แหล่งนี้ถูกเติมเต็มด้วยผู้คนทั่วกรุงเทพมหานคร และทั่วโลกที่อยากไปเยี่ยมเยียนดูสักครั้ง
สองข้างถนนของเยาวราชจะมีแต่ผู้คนมากขึ้น
ภาพในอนาคตของเยาวราช กำลังจะเปลี่ยนไปอย่างสิ้นเชิง
ตึกแถวร้างในบริเวณนี้ก็น่าจะถูกหยิบกลับมาปัดฝุ่นอีกครั้งเพื่อพัฒนาให้รองรับเป็นแหล่งท่องเที่ยว
และเราน่าจะไม่มีวันได้นั่งกินอาหารข้างทางที่เยาวราช โดยที่ไม่ต้องรอคิวอีกต่อไปแล้ว..
ปิดท้ายข้อมูลที่น่าสนใจ
รู้หรือไม่ว่า 2 เจ้าสัวผู้ทรงอิทธิพลในไทยอย่าง เจริญ สิริวัฒนภักดี และ ธนินท์ เจียรวนนท์ ต่างเคยใช้ชีวิตวัยเด็กในย่านเยาวราช
เจ้าสัว เจริญ โตมากับครอบครัวที่ขายหอยทอดในย่านสำเพ็ง ส่วนเจ้าสัว ธนินท์ นั้นโตมากับครอบครัวที่ขายเมล็ดพันธุ์พืชในย่านทรงวาด
----------------------
Blockdit โซเชียลมีเดีย รูปแบบใหม่
----------------------
References
-
-
-
-